Document ID: 32013R0447

KOMISIJAS ĪSTENOŠANAS REGULA (ES) Nr. 447/2013
(2013. gada 15. maijs),
ar ko nosaka procedūru AIFP, kuri izvēlas izmantot izvēles procedūru saskaņā ar Eiropas Parlamenta un Padomes Direktīvu 2011/61/ES
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2011. gada 8. jūnija Direktīvu 2011/61/ES par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (1) un jo īpaši tās 3. panta 5. punktu,
tā kā:
(1)
Saskaņā ar Direktīvas 2011/61/ES 3. panta 4. punktu alternatīvo ieguldījumu fondu pārvaldnieki (AIFP), kas atbilst minētās direktīvas 3. panta 2. punkta nosacījumiem, var izvēlēties izmantot izvēles procedūru, lai varētu izmantot direktīvā paredzētās tiesības. Izvēloties izmantot izvēles procedūru, uz AIFP pilnībā attiecas Direktīvas 2011/61/ES piemērošana.
(2)
Direktīvā 2011/61/ES paredzēta procedūra AIFP darbības atļaujas saņemšanai. Dokumenti un informācija, kas jāiesniedz saskaņā ar šo procedūru, nodrošina vajadzīgās ziņas par AIFP, kas ir pieteikuma iesniedzējs, tādēļ, ja AIFP vēlas izmantot izvēles procedūru, būtu jāizmanto šie paši dokumenti un informācija. Ar izvēles procedūras izmantošanu nav saistīti specifiski iemesli, kas pamatotu citas procedūras izmantošanu, kas atšķiras no tās, ko piemēro AIFP, kuru pārvaldībā ir aktīvi, kuru vērtība pārsniedz Direktīvas 2011/61/ES 3. panta 2. punktā noteiktās robežvērtības. Tādējādi AIFP, kas izvēlas izmantot izvēles procedūru saskaņā ar Direktīvu 2011/61/ES, būtu jāievēro tā pati procedūra, kas noteikta tiem AIFP, kuriem saskaņā ar Direktīvas 2011/61/ES jāpiesakās darbības atļaujas saņemšanai.
(3)
AIFP, kam ir tiesības izmantot izvēles procedūru, ir tie AIFP, kas vai nu ir iepriekš reģistrēti atbilstīgi Direktīvas 2011/61/ES 3. panta 3. punktam, vai ir saņēmuši atļauju kā pārvedamu vērtspapīru kolektīvo ieguldījumu uzņēmumu pārvaldības sabiedrības atbilstīgi Eiropas Parlamenta un Padomes 2009. gada 13. jūlija Direktīvai 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (2). Ir pamatoti izvairīties no divkāršas ziņojumu sniegšanas un ņemt vērā dokumentus un informāciju, ko AIFP reģistrācijas un darbības atļaujas saņemšanas procedūrā jau vienreiz iesnieguši kompetentajām iestādēm, ja šie dokumenti un informācija ir aktuāli.
(4)
Kompetentajām iestādēm būtu jāizskata pieteikums izvēles procedūras izmantošanai un jāpiešķir attiecīgā atļauja atbilstoši tiem pašiem nosacījumiem un ievērojot to pašu procedūru kā gadījumos ar AIFP, kuru pārvaldībā esošo aktīvu apjoms pārsniedz attiecīgās robežvērtības, kas noteiktas Direktīvas 2011/61/ES 3. panta 2. punktā.
(5)
Ir svarīgi precizēt saistību starp procedūru tiem AIFP, kas izvēlas izmantot izvēles procedūru, un saskaņā ar Direktīvas 2011/61/ES noteikumiem AIFP piešķirtas darbības atļaujas atsaukšanu. AIFP, kam piešķirta darbības atļauja saskaņā ar Direktīvas 2011/61/ES noteikumiem un kura pārvaldījumā esošo aktīvu apjoms ir ievērojami mazāks par Direktīvas 2011/61/ES 3. panta 2. punkta noteiktajām robežvērtībām, saglabā darbības atļauju, un uz to pilnībā attiecas minētās direktīvas piemērošana tik ilgi, kamēr darbības atļauja nav atsaukta. Darbības atļaujas atsaukšanai nebūtu jāiestājas automātiski, ja AIFP pārvaldībā esošo aktīvu apjoms samazinās zem attiecīgās robežvērtības, bet gan tikai pēc attiecīga AIFP lūguma. Tādējādi AIFP nevajadzētu būt iespējai pieteikties izvēles procedūras izmantošanai, kamēr vien tai ir darbības atļauja atbilstīgi Direktīvas 2011/61/ES, turpretim AIFP, kura darbības atļauja ir atsaukta pēc paša lūguma, vajadzētu būt iespējai pieteikties izvēles procedūras izmantošanai saskaņā ar Direktīvas 2011/61/ES noteikumiem.
(6)
Direktīvā 2011/61/ES dalībvalstīm noteikts pienākums no 2013. gada 22. jūlija piemērot normatīvos un administratīvos aktus, ar kuriem transponē minēto direktīvu. Tādēļ arī šīs regulas piemērošana tiek atlikta uz to pašu dienu.
(7)
Šajā regulā paredzētie pasākumi ir saskaņā ar Eiropas Vērtspapīru komitejas atzinumu,
IR PIEŅĒMUSI ŠO REGULU.
1. pants
Procedūra un nosacījumi izvēles procedūras izmantošanai
1. Alternatīvo ieguldījumu fondu pārvaldnieki (AIFP), kuri atbilst Direktīvas 2011/61/ES 3. panta 2. punkta prasībām un izvēlas izmantot izvēles procedūru saskaņā ar minēto direktīvu, savas izcelsmes dalībvalsts kompetentajai iestādei iesniedz darbības atļaujas pieteikumu.
Pieteikuma izskatīšanā ievēro to pašu procedūru, kas noteikta Direktīvas 2011/61/ES 7. panta 1.-5. punktā, un pasākumos, kas pieņemti šā panta noteikumu īstenošanai.
2. Izcelsmes dalībvalsts kompetentā iestāde 1. punktā minēto AIFP var atbrīvot no pienākuma iesniegt visu minētās direktīvas 7. pantā prasīto informāciju un dokumentus, ja šī informācija, kuras iesniegšanai piešķirts atbrīvojums, jau ir iesniegta kompetentajā iestādē nolūkā iegūt reģistrāciju atbilstīgi minētās direktīvas 3. panta 3. punkta noteikumiem darbības atļaujas saņemšanas procesa ietvaros atbilstīgi Direktīvas 2009/65/EK 5. panta noteikumiem un ja šī informācija un dokumenti joprojām ir aktuāli, ko rakstiski apliecina AIFP.
3. Izcelsmes dalībvalsts kompetentā iestāde darbības atļauju izsniedz, ievērojot to pašu procedūru, kas noteikta Direktīvas 2011/61/ES 8. panta 1.-5. punktā.
2. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šo regulu piemēro no 2013. gada 22. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 15. maijā

Labels: 12
2